九日
作者：謝翱
朝代：宋

paragraphs: 秋風颯以至，今日重陽日。
眼明對南山，尚想陶彭澤。
向來建威幕，頗見有此客。
驅車不小留，駕言公田秫。
一朝又棄去，此意誰能識。
寄奴趣殊禮，風旨來自北。
只今王江州，建國功第一。
故是何珉孫，舉動良足惜。
飲愧望柴桑，稍以自湔滌。
殷勤白衣餉，猶恐不我即。
中路候藍輿，要致已甚迫。
葛巾赤兩脚，頹然向林宅。
此翁本坦蕩，焉能苦違物。
雖然可計取，中實未易屈。
華軒又何羨，自載返蓬蓽。
終身書甲子，往往義形色。
如使磷與緇，安得爲玉雪。
籬邊菊弄黄，粲粲正堪摘。
我方持空觴，千載高風激。